झापालाई रोक्दै एपीएफ सेमिफाइनलमा
डिफेन्डिङ च्याम्पियन झापालाई रोक्दै एपीएफ क्लब मंगलबार चौथो आमन्त्रण माईभ्याली गोल्डकप फुटबलको सेमिफाइनल पुगेको छ ।
इलाम — डिफेन्डिङ च्याम्पियन झापालाई रोक्दै एपीएफ क्लब मंगलबार चौथो आमन्त्रण माईभ्याली गोल्डकप फुटबलको सेमिफाइनल पुगेको छ ।सदरमुकामस्थित ठूलो टुँडिखेलमा सम्पन्न दोस्रो सेमिफाइनलमा एपीएफले २–१ को जित निकालेको हो । एपीएफका ५४ औं मिनेटमा नवीन लामाले गोल गर्दै टोलीलाई अग्रता दिलाए । पेनाल्टी क्षेत्रमा पाएको बल एपीएफका श्याम नेपालीको प्रहार गर्दा राष्ट्रिय टोलीका गोलरक्षक रहेका किरण चेम्जोङले मुस्किलले बचाए पनि रिबाउन्डमा नवीनले गोल निकालेका हुन् । प्रतिस्पर्धात्मक खेलको ५६ औं मिनेटमा कर्ण लिम्बूको क्रसमा झापाका भूषण सुब्बाले देब्रे खुट्टाले हानेको बल गोल भएपछि खेल बराबरीमा पुगेको थियो ।नवीन लामाले चलाखीपूर्ण निकालेको बलमा ६५ औं मिनेटमा एपीएफका युवराज खड्काले गोल फर्काउँदै जित सुनिश्चित बनाए । दुवै टिमले पाएका राम्रा अवसर गोलमा परिणत गर्न सकेनन् । झापाका कर्ण लिम्बूले दुई वटा गोल अवसर चुकाएका थिए ।एपीएफका नवीन लामा म्यान अफ द म्याच घोषित भए ।झापाका प्रशिक्षक प्रवेश कटुवालले सेट टिम नहुँदा हार बेहोर्नुपरेको बताए । ‘पुरानो सेटका सबै खेलाडी नहुनु र पाएका अवसर सदुपयोग गर्न नसक्नु पनि हारको कारण बन्यो ।’ दर्शकको ठूलो साथ पाएको झापालाई रोक्ने क्रममा एपीएफलाई यसअघि खेलेको एक खेलले पनि साथ दियो ।अत्यन्तै प्रतिस्पर्धात्मक खेलमा सबै खेलाडीले जित्नैपर्ने भावनाले शतप्रतिशत खेल खेलको एपीएफका प्रशिक्षक गणेश लावतीले बताए ।अघिल्लो सिजनमा झापाले खेलेका ७ प्रतियोगितामध्ये कटारी गोल्डकपमा उपाधि जितेको थियो । अघिल्लो सिजनमा ६ फाइनल खेल्दा एपीएफले चितवनमा विकास रनिङ सिल्डमात्र जितेको थियो ।अघिल्लो सिजनमा कटुवाल र लावती दुवै आ–आफ्नो टिमको कप्तानी गरेर यो मैदानमा उत्रिएका थिए । माईभ्यालीमा यी दुई टिमबीचको भिडन्त तेस्रो हो । दोस्रो संस्करणको फाइनलमा झापाले २–० ले पछि पार्दै उपाधि खोसेको थियो । तेस्रो सिजनको समिफाइनलमा झापाले एपीएफको यात्रा टुंग्याएको थियो ।एपीएफ क्लब बंगलादेशको कावरनलाई हराउँदै अगाडि बढेको थियो । झापा ११ भने वाई पाएर सिधै क्वाटरफाइनल पुगेका हो । बुधबार सिक्किम युनाइटेड फुटबल क्लब र माईभ्याली गोल्डकपको पहिलो संस्करण विजेता त्रिभुवन आर्मीबचि प्रतिस्पर्धा हुनेछ ।